PMIndiaData/PMIndiaSum huggingface dataset:
मंत्रिमंडल को भारत और कनाडा के बीच संयुक्‍त रूप से जारी डाक टिकटों के बारे में अवगत कराया गया

प्रधानमंत्री श्री नरेन्‍द्र मोदी की अध्यक्षता में केन्‍द्रीय मंत्रिमंडल की बैठक में भारत : कनाडा ‘’दीवाली’’ विषय पर दो स्‍मारक डाक टिकटों का एक सैट संयुक्‍त रूप से जारी किए जाने के लिए पारस्‍परिक सहमति से अवगत कराया गया। यह संयुक्‍त डाक टिकट 21 सितम्‍बर, 2017 को जारी की जाएगी। इस संयुक्‍त निर्गम के लिए डाक विभाग और कनाडा पोस्‍ट के बीच एक सहमति-ज्ञापन (एमओयू) पर पहले ही हस्‍ताक्षर किए जा चुके हैं। साझा मूल्‍यों यथा लोकतंत्र, बहुलवाद, सभी के लिए समानता और कानून के राज पर आधारित भारत और कनाडा के संबंध लम्‍बे समय से रहे हैं। व्‍यक्ति से व्‍यक्ति मजबूत सम्‍पर्क तथा कनाडा में व्‍यापक भरतीय जन-मानस की उपस्थिति इन संबंधों को मजबूत आधार प्रदान करता है। इस संयुक्‍त डाक-टिकट के लिए ‘दीवाली पर्व’ का चयन दोनों देशों के सांस्‍कृतिक परिवेश का द्योतक होने के साथ-साथ कनाडा में भारतीय जन मानस का व्‍यापक उपस्थिति का भी परिचायक है।
प्रधानमंत्री ने नौसेना दिवस पर बधाई दी

प्रधानमंत्री श्री नरेन्द्र मोदी ने भारतीय नौसेना कार्मिकों और उनके परिवारों के सदस्यों को नौसेना दिवस पर बधाई दी हैं। एक संदेश में प्रधानमंत्री ने कहा “भारतीय नौसेना के सभी बहादुर कर्मियों और उनके परिवारों को नौसेना दिवस की हार्दिक शुभकामानाएं। राष्ट्र की सुरक्षा और आपदा राहत के दौरान सराहनीय भूमिका के लिए भारत नौसेना का आभारी हैं।”
प्रधानमंत्री ने मध्यप्रदेश के ग्वालियर में सड़क दुर्घटना में मरने वालों के प्रति संवेदना प्रकट की

प्रधानमंत्री श्री नरेन्द्र मोदी ने मध्य प्रदेश के ग्वालियर में हुई सड़क दुर्घटना में मरने वाले लोगों के प्रति संवेदना प्रकट की है। प्रधानमंत्री ने एक ट्वीट में कहा,“मध्य प्रदेश के ग्वालियर में हुई सड़क दुर्घटना से अत्यंत दुख पहुंचा है। मृतकों के परिजनों के प्रति मैं संवेदना प्रकट करता हूं, साथ ही घायलों के जल्द स्वस्थ होने की कामना करता हूं।”
प्रधानमंत्री ने अश्‍गाबात में योग केन्‍द्र का उद्घाटन और महात्‍मा गांधी की प्रतिमा का अनावरण किया

प्रधानमंत्री श्री नरेन्द्र मोदी ने आज अश्गाबात में एक पारंपरिक चिकित्सा और योग केंद्र का उद्घाटन किया। उन्होंने महात्मा गांधी की प्रतिमा का भी अनावरण किया। इस अवसर पर योग आसन का प्रदर्शन देखने के बाद, प्रधानमंत्री ने कहा कि यह उनके लिये अपार खुशी का अवसर है जहां बच्चों ने हिन्दी में उनका अभिवादन किया, महात्मा की प्रतिमा के अनावरण के समय भजन गाया गया और कुछ योग आसनों का इतना सही प्रदर्शन किया गया। प्रधानमंत्री ने आज तुर्कमेनिस्तान के राष्ट्रपति श्री गुरबांगुली बरदिमुहामेदोव के साथ हुई अपनी बैठक के बारे में बताया कि राष्ट्रपति ने कहा कि विश्व स्तरीय योग केन्द्र की उनकी दृष्टि की दिशा में य‍ह एक छोटी सी शुरुआत है, जो लोगों पर योग के प्रभाव को दर्शायेगी। महात्मा गांधी का जिक्र करते हुए प्रधानमंत्री ने कहा कि मानव जाति आज दो बड़ी समस्याओं-आतंकवाद और जलवायु परिवर्तन का सामना कर रही है, जिसका समाधान महात्मा गांधी के जीवन और विचारों में पाया जा सकता है। प्रधानमंत्री ने आशा व्यक्त की कि योग केन्द्र और महात्मा गांधी प्रतिमा से मध्य एशिया में सकारात्मक संदेश फैलेगा।
प्रधानमंत्री ने राज्यपालों के सम्मेलन के समापन सत्र को संबोधित किया

प्रधानमंत्री श्री नरेन्द्र मोदी ने आज राष्ट्रपति भवन में राज्यपालों के सम्मेलन के समापन सत्र को संबोधित किया। प्रधानमंत्री ने सम्मेलन में हुए विचार-विमर्श और इनपुट साझा करने की प्रशंसा की। प्रधानमंत्री ने राज्यपालों से “एक भारत श्रेष्ठ भारत” पहल को मजबूत बनाने का आग्रह किया। यह पहल साझेदारी, सांस्कृतिक आदान-प्रदान और राज्यों के बीच जन-जन के बीच संपर्क को प्रोत्साहित करती है। उन्होंने कहा कि भारत के विभिन्न राज्यों के बीच सौहार्द और एकता प्रोत्साहित करने के नए तरीके विकसित करने की आवश्यकता है। प्रधानमंत्री ने राज्यपालों से आग्रह किया कि वे विश्वविद्यालयों के कुलाधिपति के रूप में अकादमी के विभिन्न क्षेत्रों में उत्कृष्टता को प्रोत्साहित करें। उन्होंने कहा कि भारतीय विश्वविद्यालयों को विश्व के श्रेष्ठ विश्वविद्यालयों में शामिल होने की आकांक्षा रखनी चाहिए और इस बदलाव को मूर्त रूप देने में राज्यपाल महत्वपूर्ण भूमिका निभा सकते हैं। प्रधानमंत्री ने इस संदर्भ में आईआईएम तथा शीर्ष 10 सरकारी विश्वविद्यालयों और शीर्ष 10 निजी विश्वविद्यालयों में स्वायत्ता को प्रोत्साहित करने की केंद्र सरकार की पहल की चर्चा की। प्रधानमंत्री ने कहा कि केंद्र सरकार जनसाधारण के लिए सहज जीवन प्रोत्साहित करने की दिशा में काम कर रही है। उन्होंने कहा कि सार्वजनिक जीवन में अपने विशाल अनुभवों के माध्यम से राज्यपाल जीवन की सहजता के उद्देश्य से नागरिक सेवा एजेंसियों और सरकारी विभागों को प्रेरित कर सकते हैं। प्रधानमंत्री ने केन्द्र सरकार की महत्वकांक्षी स्वास्थ्य बीमा योजना आयुष्यमान भारत पर भी प्रकाश डाला। श्री नरेन्द्र मोदी ने कहा कि 2022 में भारतीय स्वतंत्रता की 75वीं वर्षगांठ और 2019 में महात्मा गांधी की 150वीं जयंती जैसे अवसर विकास लक्ष्यों को हासिल करने में प्रेरणादायी मिल के पत्थर के रूप में काम कर सकते हैं। उन्होंने कहा कि आगामी कुंभ मेला राष्ट्रीय विषयों को प्रोत्साहित करने के महत्वपूर्ण अवसर के रूप में कार्य कर सकता है।
प्रधानमंत्री ने फ्लाइट क्यूजेड 8501 की दुर्घटना में मारे गए यात्रियों के परिजनों के प्रति संवेदनाएं व्यक्त कीं

प्रधानमंत्री श्री नरेंद्र मोदी ने फ्लाइट संख्या क्यूजेड 8501 के हादसे में मारे गए यात्रियों के परिजनों के प्रति अपनी हार्दिक संवेदनाएं व्यक्त की हैं। प्रधानमंत्री ने कहा “मेरी संवेदनाएं उन यात्रियों के परिजनों के साथ हैं जो फ्लाइट संख्या क्यूजेड 8501 में सवार थे। हम शोक व्यक्त करते हैं और दुख के इस क्षण में दृढ़ता से उनके साथ हैं।”
संसद के शीतकालीन सत्र के आरंभ होने से पूर्व प्रधानमंत्री की टिप्‍पणी

संसद का शीतकालीन सत्र आज प्रारंभ हो रहा है। ठंडे माहौल में ठंडे दिमाग से देश हित के बहुत उत्‍तम काम होंगे ऐसा मुझे पूरा भरोसा है। देश की जनता ने हमें सरकार चलाने का जिम्‍मा दिया है लेकिन संसद में बैठने वाले सबको देश चलाने का जिम्‍मा दिया है और इसलिए सरकार में बैठे हुए लोग और संसद में बैठे हुए सभी लोग मिल करके देश को आगे बढाने के काम को प्राथमिकता देते हुए संसद का सत्र बहुत ही फलदायी हो, परिणामकारी हो वैसा होगा मुझे पूरा विश्‍वास है। पिछले सत्र में विपक्ष की सकारात्‍मक भूमिका के कारण बहुत ही अच्‍छे काम हुए थे। इस बार भी वैसा ही अनुभव रहेगा ऐसा मुझे पूरा भरोसा है।
प्रधानमंत्री ने उत्तर प्रदेश के हापुड़ की केमिकल फैक्ट्री में हुई दुर्घटना में लोगों की मौत पर शोक व्यक्त किया

प्रधानमंत्री श्री नरेन्द्र मोदी ने उत्तर प्रदेश के हापुड़ की एक केमिकल फैक्ट्री में हुई एक दुर्घटना में लोगों की मौत पर गहरा दुःख व्यक्त किया है। अपने एक ट्वीट में, प्रधानमंत्री ने कहा: “उत्तर प्रदेश के हापुड़ की केमिकल फैक्ट्री में हुआ हादसा हृदयविदारक है। इसमें जिन लोगों को जान गंवानी पड़ी है, उनके परिजनों के प्रति मैं अपनी संवेदनाएं व्यक्त करता हूं। घायलों के इलाज और दूसरी हर संभव सहायता में राज्य सरकार तत्परता से जुटी है: PM”
प्रधानमंत्री ने स्वतंत्रता सेनानी बाघा जतिन के बलिदान दिवस की शताब्दी पर उनका नमन किया

प्रधानमंत्री श्री नरेन्द्र मोदी ने स्वतंत्रता सेनानी बाघा जतिन के बलिदान दिवस की शताब्दी पर उनका नमन किया है। अपने संदेश में प्रधानमंत्री ने कहा, “मैं बाघा जतिन का बलिदान दिवस की शताब्दी पर नमन करता हूं। मातृभूमि के लिए उनका शौर्य और बलिदान हमेशा याद रखा जाएगा।”
हाइड्रोकार्बन उत्‍खनन एवं लाइसेंसिंग नीति (हेल्‍प) को कैबिनेट की स्‍वीकृति

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल (कैबिनेट) ने हाइड्रोकार्बन उत्‍खनन एवं लाइसेंसिंग नीति (हेल्‍प) को अपनी मंजूरी दे दी है। इस नीति की मुख्‍य बातें निम्‍नलिखित हैं: i. हाइड्रोकार्बन के सभी स्‍वरूपों के उत्‍खनन एवं उत्‍पादन के लिए एकसमान लाइसेंस ii. खुली रकबा नीति iii. राजस्‍व भागीदारी वाले मॉडल के संचालन में आसानी iv. उत्‍पादित कच्‍चे तेल और प्राकृतिक गैस के लिए विपणन व मूल्‍य निर्धारण संबंधी आजादी उपर्युक्‍त निर्णय से तेल एवं गैस का घरेलू उत्‍पादन बढ़ेगा, इस क्षेत्र में व्‍यापक निवेश आएगा और बड़ी संख्‍या में रोजगार अवसर सृजित होंगे। इस नीति का उद्देश्‍य पारदर्शिता बढ़ाना और प्रशासकीय विवेकाधिकार में कमी लाना भी है। एकसमान लाइसेंस से ठेकेदार के लिए एकल लाइसेंस के तहत परंपरागत के साथ-साथ गैर परंपरागत तेल एवं गैस संसाधनों का भी उत्‍खनन करना संभव हो जाएगा, जिनमें सीबीएम, शेल गैस/तेल, टाइट गैस और गैस हाइड्रेट्स भी शामिल हैं। खुली रकबा नीति की अवधारणा से ईएंडपी कंपनियों के लिए नामित क्षेत्र से ब्‍लॉकों का चयन करना संभव हो जाएगा। निवेश गुणज और लागत वसूली/उत्‍पादन संबंधी भुगतान पर आधारित उत्‍पादन हिस्‍सेदारी वाली मौजूदा राजकोषीय प्रणाली का स्‍थान राजस्‍व हिस्‍सेदारी वाला ऐसा मॉडल लेगा, जिसका संचालन करना आसान होगा। पूर्ववर्ती अनुबंध मुनाफे में हिस्‍सेदारी वाली अवधारणा पर आधारित थे, जिसके तहत लागत की वसूली के बाद सरकार और ठेकेदार के बीच मुनाफे की हिस्‍सेदारी तय की जाती है। मुनाफा हिस्‍सेदारी वाली विधि के तहत सरकार के लिए निजी सहभागियों के लागत संबंधी ब्‍यौरे की जांच करना आवश्‍यक हो गया था, जिससे काफी देरी होने लगी और अनेक विवाद भी उभर कर सामने आए। नई व्‍यवस्‍था के तहत सरकार का इससे कोई वास्‍ता नहीं रहेगा कि कितनी लागत आई है। इतना ही नहीं, सरकार को तेल, गैस इत्‍यादि की बिक्री से प्राप्‍त सकल राजस्‍व का एक हिस्‍सा प्राप्‍त होगा। यह ‘कारोबार में सुगमता लाने’ की सरकारी नीति के अनुरूप है। अपतटीय क्षेत्रों में उत्‍खनन एवं उत्‍पादन में निहित बेहद जोखिम और लागत को ध्‍यान में रखते हुए एनईएलपी से जुड़ी रॉयल्‍टी दरों की तुलना में इन क्षेत्रों के लिए अपेक्षाकृत कम रॉयल्‍टी दरें तय की गई हैं, ताकि उत्‍खनन एवं उत्‍पादन को बढ़ावा दिया जा सके। रॉयल्‍टी दरों की एक वर्गीकृत प्रणाली शुरू की गई है, जिसके तहत रॉयल्‍टी दरें उथले पानी में उत्‍खनन के लिए ज्‍यादा तय की गई हैं, जबकि गहरे पानी एवं अत्‍यंत गहरे पानी में उत्‍खनन के लिए अपेक्षकृत कम तय की गई हैं। इसके साथ ही अंदरूनी (ऑनलैंड) क्षेत्रों के लिए रॉयल्‍टी दर को अपरिवर्तित रखा गया है, ताकि राज्‍य सरकारों को मिलने वाला राजस्‍व प्रभावित न हो। एनईएलपी की तर्ज पर ही नई नीति के तहत भी अनुबंध पर दिए जाने वाले ब्लॉकों पर उपकर और आयात शुल्‍क नहीं लगाए जाएंगे। इन ब्‍लॉकों में उत्‍पादित होने वाले कच्‍चे तेल और प्राकृतिक गैस के लिए विपणन संबंधी आजादी भी इस नीति में दी गई है। यह ‘न्‍यूनतम सरकार- अधिकतम शासन’ से जुड़ी सरकारी नीति के ही अनुरूप है।
प्रधानमंत्री ने श्रीलंका में हुए भीषण विस्फोटों की निंदा की

प्रधानमंत्री श्री नरेन्द्र मोदी ने श्रीलंका में हुए भीषण विस्फोटों की कड़ी निंदा की है। प्रधानमंत्री ने कहा “मैं श्रीलंका में हुए भीषण विस्फोटों की कड़ी निंदा करता हूं। हमारे क्षेत्र में इस तरह की बर्बरता के लिए कोई जगह नहीं है। भारत श्रीलंका के नागरिकों के साथ दृढ़तापूर्वक खड़ा है। मेरी सहानुभूति शोकसंतप्त परिवारजनों एवं घायलों के साथ है।”
प्रधानमंत्री ने देशवासियों को राष्ट्रीय प्रौद्योगिकी दिवस की बधाई दी

प्रधानमंत्री मोदी ने देशवासियों को राष्ट्रीय प्रौद्योगिकी दिवस की बधाई दी है। प्रधानमंत्री ने कहा है, हमारे सभी नागरिकों को राष्ट्रीय प्रौद्योगिकी दिवस की बधाई। प्रधानमंत्री ने कहा है, हमारे सभी नागरिकों, खास कर उत्कृष्ट वैज्ञानिकों और प्रौद्योगिकी उत्साहियों को शुभकामनाएं। आइए, अपने रोजमर्रा की जिंदगी में प्रौद्योगिकी के इस्तेमाल को बढ़ाएं और समाज में सकारात्मक परिवर्तन के लिए इसका इस्तेमाल करें। जय, जवान, जय किसान, जय विज्ञान।
प्रधानमंत्री ने गुरू तेग बहादुर को उनके शहीदी दिवस पर नमन किया

प्रधानमंत्री श्री नरेन्द्र मोदी ने गुरू तेग बहादुर को उनके शहीदी दिवस पर नमन किया। प्रधानमंत्री ने कहा कि मैं गुरू तेग बहादुर को उनके शहीदी दिवस पर नमन करता हूँ। वे बुहत साहसी थे और समाज की सेवा के लिए प्रतिबद्ध थे। वे समाज को लगातार प्रेरणा दे रहे हैं।
मंत्रिमंडल ने भारत और स्‍वाजीलैंड के बीच स्‍वास्‍थ्‍य और औषधि के क्षेत्र में सहयोग पर समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने स्‍वास्‍थ्‍य और औषधि के क्षेत्र में सहयोग के लिए भारत और स्‍वाजीलैंड के बीच समझौता ज्ञापन के लिए अपनी पूर्वव्‍यापी मंजूरी दे दी है। समझौता ज्ञापन पर 9 अप्रैल, 2018 को हस्‍ताक्षर किए गये थे। समझौता ज्ञापन में शामिल किए गये सहयोग के क्षेत्र इस प्रकार हैं –  आपसी हित का कोई अन्‍य क्षेत्र सहयोग के विवरण की विस्‍तृत जानकारी और समझौता ज्ञापन के कार्यान्‍वयन को देखने के लिए एक कार्यदल स्‍थापित किया गया है।
प्रधानमंत्री ने वाराणसी के प्रमुख नागरिकों के साथ विचार-विमर्श में नगर के कायाकल्‍प का अपना दृष्टिकोण साझा किया

प्रधानमंत्री श्री नरेन्‍द्र मोदी ने आज वाराणसी को भारत की विरासत का महत्‍वपूर्ण हिस्‍सा बताया और इसकी वैश्विक विशिष्‍ट स्थिति फिर स्‍थापित करने के प्रति अपना संकल्‍प स्‍पष्‍ट किया है। वे वाराणसी में समाज के विभिन्‍न वर्गों के नागरिकों के साथ विचार –विमर्श कर रहे थे। प्रधानमंत्री ने कहा कि वह इस बारे में काफी लोगों से बातचीत कर रहे है और सुझाव प्राप्‍त कर रहे हैं। प्रधानमंत्री ने द्वितीय विश्‍व युद्ध के बाद लंदन के पुर्नविकास के उदाहरण दिए। पुनर्वास के जरिए इस नगर का मूल स्‍वरूप बरकरार रखा गया और 2001 के भूकंप के बाद गुजरात में भुज में पुर्नविकास किया गया। उन्‍होंने कहा कि काशी को भी इसी प्रकार के नवीनीकरण की जरूरत है। प्रधानमंत्री ने किसी बड़ी घोषणा से इंकार करते हुए वाराणसी के नवीनीकरण के बारे में अपने दृष्टिकोण के कुछ प्रमुख तत्‍वों का उल्‍लेख किया। बनारस हिंदू विश्‍वविद्यालय को वाई फाई विश्‍वविद्यालय बनाना; इसका आधुनिकीकरण करना और इसे विश्‍व में सर्वश्रेष्‍ठ विश्‍वविद्यालयों की श्रेणी में शामिल करना। विद्यालयों में बालकों और बालिकाओं के अलग शौचालय। नवीनतम प्रौद्योगिकी के इस्‍तेमाल से गंगा की सफाई। शुद्ध पेयजल का प्रावधान। महिलाओं की गरिमा सुनिश्चित करते हुए गंगा घाटो का आधुनिकीकरण। आधुनिक प्रकाश व्‍यवस्‍था के इस्‍तेमाल से गंगा आरती के सामयिक वातावरण और आभास का सृजन। काशी के लिए विशेष “पैलेस ऑन व्‍हील्‍स” रेलगाड़ी चलाना। काशी के लिए बैटरी से चलने वाली छोटी कार चलाना। नगर के लिए ठोस कचरा प्रबंधन। वाराणसी रेलवे स्‍टेशन पर प्रत्‍येक के लिए बैठने के लिए पर्याप्‍त स्‍थान। सार्वजनिक स्‍थानों पर आधुनिक विश्राम कक्ष। सार्वजनिक स्‍थानों पर सौर ऊर्जा से प्रकाश। ई-कामर्स के इस्‍तेमाल से हथकरघों और हस्‍तकलाओं के लिए वैश्विक बाजार का सृजन। नि:शुल्‍क आपात एंबुलेंस सेवा। प्रधानमंत्री ने संपर्क और संवाद के आधुनिक तरीकों की प्रशंसा करते हुए कहा कि शायद उन्‍हें स्‍वच्‍छता अभियान के लिए महात्‍मा गांधी से भी अधिक समर्थन मिला है। उन्‍होंने कहा कि इस बारे में जागरूकता बढ़ रही है ऐसा वातावरण बन रहा है जिसमें लोग गंदगी से धृणा करना शुरू कर देंगे। प्रधानमंत्री ने कहा कि पिछले छह महीने के अनुभव के आधार पर वह कह सकते है कि कोई ऐसा कारण नहीं कि देश जैसा आज है वैसा ही बना रहना चाहिए। प्रधानमंत्री ने कहा कि समूचा विश्‍व आज भारत की ओर देख रहा है और अब यह हमारे देश पर है कि हम किस तरह स्थिति से फायदा उठा सकते है।
प्रधानमंत्री ने छत्तीसगढ़ के जांजगीर-चम्पा में किसान सम्मेलन को संबोधित किया; कई महत्वपूर्ण आधारभूत परियोजनाओं की आधारशिला भी रखी

प्रधानमंत्री श्री नरेन्द्र मोदी ने आज छत्तीसगढ़ का दौरा किया। जांजगीर-चंपा में, वे पारंपरिक हथकरघा और कृषि पर एक प्रदर्शनी भी देखने गए। उन्होंने राष्ट्रीय राजमार्ग परियोजनाओं और पेन्ड्रा-अनुपपुर तीसरी रेलवे लाइन की आधारशिला भी रखी। प्रधानमंत्री ने केन्द्र और राज्य सरकारों की विभिन्न कल्याणकारी योजनाओं के लाभार्थियों को प्रमाण पत्र भी सौंपे। एक बड़े किसान सम्मेलन को संबोधित करते हुए प्रधानमंत्री ने पूर्व प्रधानमंत्री श्री अटल बिहारी वाजपेयी को याद किया, जिन्होंने तीन नए राज्यों – उत्तराखंड, झारखंड और छत्तीसगढ़ बनाए थे। प्रधानमंत्री ने कहा कि यह विकास की उनकी दृष्टि ही है कि ये सभी राज्य तेजी से प्रगति कर रहे हैं। प्रधानमंत्री ने जोर देकर कहा कि केंद्र सरकार विकास के प्रति समर्पित है और लोगों की आकांक्षाओं को पूरा करना चाहती है। प्रधानमंत्री ने कहा कि हम लोगों के जीवन को आसान बनाना चाहते हैं। श्री नरेंद्र मोदी ने कहा कि सरकार वोट बैंक या चुनाव जीतने के लिए योजना बनाने में विश्वास नहीं करती है। उन्होंने कहा कि उनका उद्देश्य एक नया, आधुनिक छत्तीसगढ़ बनाना है। प्रधानमंत्री ने कहा कि हम सबका साथ, सबका विकास के मिशन के साथ आगे बढ़ रहे हैं, इसके साथ ही उन्होंने जोर देकर यह भी कहा कि केंद्र सरकार यह सुनिश्चित करने के लिए कड़ी मेहनत कर रही है कि किसानों को उनका हक मिले जिससे उन्हें लाभ हो। प्रधानमंत्री ने कहा कि प्रधानमंत्री किसान संपदा योजना किसानों के इस मिशन में मददगार साबित हो रही है। प्रधानमंत्री ने यह भी कहा कि प्रौद्योगिकी के माध्यम से किसानों के कल्याण के कार्य सुनिश्चित किए जा रहे हैं, जिसके तहत कई योजनाएं जैसे मृदा स्वास्थ्य कार्ड और फसल बीमा योजना के जरिए किसानों को लाभान्वित किया जा रहा है। प्रधानमंत्री ने याद दिलाते हुए कहा कि पहले ऐसा समय था जब केवल कुछ चुनिंदा लोगों को ही कल्याणकारी योजनाओं का लाभ मिला करता था, और भ्रष्टाचार ने शासन प्रणाली को बर्बाद कर दिया था। प्रधानमंत्री ने जोर देकर कहा कि हम सभी के विकास के प्रति प्रतिबद्ध हैं, केंद्र सरकार 2022 तक हर व्यक्ति के सर पर छत सुनिश्चित करना चाहती है। प्रधानमंत्री ने कहा कि शौचालय बनाने का कार्य मिशन की तरह किया गया था। उन्होंने कहा कि उज्ज्वला योजना के तहत गरीबों को खाना पकाने के लिए गैस कनेक्शन दिए गए थे, और अब, सौभाग्य योजना के माध्यम से, हर घर में बिजली कनेक्शन सुनिश्चित किए जा रहे हैं।
मंत्रिमंडल ने 12वीं योजना अवधि के अतिरिक्त भारतीय कॉरपोरेट कार्य संस्थान संबंधी योजना को जारी रखने के लिए मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने अन्य तीन वित्तीय वर्षों (वित्तीय वर्ष 2017-18 से लेकर 2019-20 तक) के लिए भारतीय कॉरपोरेट कार्य संस्थान (आईआईसीए) योजना को जारी रखने और संस्थान को 18 करोड़ रुपए का सहायता अनुदान प्रदान करने के लिए अपनी मंजूरी प्रदान की है। इससे वित्त वर्ष 2019-20 के अंत तक यह संस्थान आत्मनिर्भर बन सकेगा। प्रभाव: • कॉरपोरेट गवर्नेंस के महत्वपूर्ण क्षेत्रों में सार्वजनिक औऱ निजी क्षेत्र की भागीदारी से संस्थान द्वारा संचालित किए जा रहे प्रशिक्षण कार्यक्रम, अनुसंधान गतिविधियाँ और परियोजनाएं कौशल का विकास करेगी और इसके परिणामस्वरुप विद्यार्थियों की नियोजनीयता और पेशेवरता में भी बढ़ोतरी होगी। • संस्थान का मुख्य उद्देश्य अपने संसाधन और राजस्व में बढ़ोतरी करते हुए कॉरपोरेट कानून के क्षेत्र में प्रतिष्ठित संस्थान बनाना है। • यह परिकल्पना की गई है कि आईआईसीए एक राष्ट्रीय महत्व का संस्थान बनेगा जिसके परिणामस्वरुप यह विकास का इंजन बनेगा, जिससे आर्थिक गतिविधियों में भी विस्तार होगा। • पेशवर क्षमता में सुधार होने से विदेशों सहित उभरते हुए कॉरपोरेट क्षेत्र में रोजगार के अवसरों को प्राप्त करने में पेशेवरों की भी मदद होने की प्रत्याशा है। पृष्ठभूमि: आईआईसीए में राष्ट्रीय कॉरपोरेट सामाजिक दायित्व फाउंडेशन (एनएफसीएसआर) कॉरपोरेट सामाजिक उत्तरदायित्व (सीएसआर) के लिए जिम्मेदार है। इस फाउंडेशन को कंपनी अधिनियम, 2013 के नए प्रावधानों के अनुरुप डिजाइन किया गया था। एनएफसीएसआर सामाजिक समावेशन की दिशा में उन्मुखी, सीएसआर के क्षेत्र में कॉरपोरेटों के साथ भागीदारी में विभिन्न गतिविधियों का संचालन करता है। आईआईसीए विभिन्न नीति निर्माताओं, नियामकों सहित कॉरपोरेट क्षेत्र से संबंधित क्षेत्रों में काम करने वाले विभिन्न हितधारकों के लिए तर्कसंगत निर्णय लेने में सहायता करने के लिए थिंक टैंक और ज्ञान एवं आंकड़ों का भंडार है। यह कॉरपोरेट कानून, कॉर्पोरेट गवर्नेंस, सीएसआर, लेखांकन मानक, निवेशक शिक्षा आदि क्षेत्रों में हितधारकों को सेवाएं प्रदान करता है। आईआईसीए की विभिन्न गतिविधियों ने प्रथम पीढ़ी के उद्यमियों और लघु व्यापारों को बहु-अनुशासनीय कौशल प्रदान करने के लिए भी मदद की है क्योंकि उनके पास प्रबंधन, कानून, लेखांकन आदि क्षेत्र में अलग से विशेषज्ञों को नियुक्त करने के वित्तीय संसाधन उपलब्ध नहीं है।
प्रधानमंत्री ने गोवा में विकास परियोजनाओं की आधारशिला रखी

प्रधानमंत्री श्री नरेंद्र मोदी ने आज गोवा के श्यामा प्रसाद मुखर्जी स्टेडियम में आयोजित एक कार्यक्रम में मोपा हवाई अड्डे और टौमा में एक इलेक्ट्रॉनिक सिटी का शिलान्यास किया। प्रधानमंत्री ने माइन काउंटर मेजर वेसल्स के निर्माण के लिए बुनियादी ढांचे का अनावरण किया। साथ ही पांच तटरक्षक बल अपतटीय गश्ती जहाजों के निर्माण का भी उद्घाटन किया। इस अवसर पर बोलते हुए प्रधानमंत्री ने कुछ सप्ताह पहले गोवा में ब्रिक्स शिखर सम्मेलन का सफलतापूर्वक आयोजन करने वाली टीम को बधाई दी। उन्होंने इन सब कार्यों में प्रगति के लिए राज्य सरकार की सराहना की। हवाई अड्डा परियोजना का जिक्र करते हुए प्रधानमंत्री ने कहा कि वह बेहद खुश हैं कि पूर्व प्रधानमंत्री श्री अटल बिहार वाजपेयी का वादा पूरा हो गया। उन्होंने कहा कि इससे गोवा को लाभ मिलेगा और पर्यटन उद्योग को प्रोत्साहन मिलेगा। इलेक्ट्रॉनिक सिटी परियोजना का जिक्र करते हुए उन्होंने कहा कि एक ऐसे गोवा को आकार दिया जा रहा है जहां का युवा डिजिटल प्रशिक्षण और आधुनिकता से प्रेरित है । इसमें भारत को बदलने की शक्ति है। पांच सौ और 1000 रुपये के नोटों को बंद किए जाने के केंद्र सरकार के फैसला का उल्लेख करते हुए प्रधानमंत्री ने कहा कि 8 नवंबर को भारत के बहुत से लोग शांति से सोए लेकिन कुछ लोगों की अभी भी नींद उड़ी हुई है। उन्होंने कहा कि कालेधन की समस्या को खत्म करने के लिए केंद्र सरकार ने भारत के ईमानदार नागरिकों की मदद को लेकर एक महत्वपूर्ण कदम उठाया है। प्रधानमंत्री ने उन सभी लोगों का आभार जताया है जिन्होंने विमुद्रीकरण को सफल बनाने में अपना योगदान दिया है। उन्होंने कहा कि वह खुद भी तकलीफ महसूस कर रहे हैं और जो कदम उठाए गए हैं, उसमें कहीं भी कोई अहंकार नहीं झलक रहा है। प्रधानमंत्री ने कहा कि उन्होंने गरीबी देखी है और वह लोगों की समस्याओं को समझते हैं। प्रधानमंत्री ने 2014 को याद करते हुए कहा कि लोगों ने देश को भ्रष्टाचार मुक्त बनाने के लिए वोट दिया था। उन्होंने कालेधन को खत्म करने के लिए उठाए गए विभिन्न कदमों का भी जिक्र किया। प्रधानमंत्री ने कहा कि यदि कोई भारत में पैसा लूटा हो और देश छोड़कर चला गया हो, हमारा कर्तव्य बनता है कि हम उसका पता लगाएं। उन्होंने कहा कि वह सिर्फ महत्‍वपूर्ण पद पर बैठने के लिए पैदा नहीं हुए हैं। उन्होंने राष्ट्र की सेवा के लिए सब कुछ घर, परिवार तक को छोड़ा है।
प्रधानमंत्री ने बिहार के कई भागों में आए तूफान के कारण उत्पन्न स्थिति पर मुख्यमंत्री श्री नीतीश कुमार से बात की

प्रधानमंत्री श्री नरेन्द्र मोदी ने बिहार के कई भागों में आए तूफान के कारण उत्पन्न स्थिति पर मुख्यमंत्री श्री नीतीश कुमार से बात की और उन्हें केंद्र से सभी संभव सहायता प्रदान करने का आश्वासन दिया। प्रधानमंत्री मोदी ने कहा कि स्थिति का निरीक्षण करने के लिए गृहमंत्री श्री राजनाथ सिंह बिहार का दौरा करेगें।
प्रधानमंत्री ने देशवासियों को महाशिवरात्रि की बधाई दी

प्रधानमंत्री श्री नरेन्द्र मोदी ने महाशिवरात्रि के अवसर पर देशवासियों को बधाई दी है। एक ट्वीट में प्रधानमंत्री ने कहा हैः "महाशिवरात्रि के पावन-पुनीत अवसर पर आप सभी को मंगलकामनाएं। देवों के देव महादेव सबका कल्याण करें। ओम नम: शिवाय।"
प्रधानमंत्री ने ‘राज्‍य स्थापना दिवस’ पर तेलंगाना के लोगों को बधाई दी; आंध्र प्रदेश की जनता को भी शुभकामनाएं दीं

प्रधानमंत्री श्री नरेन्‍द्र मोदी ने ‘राज्‍य स्थापना दिवस’ पर तेलंगाना के लोगों को बधाई दी है। प्रधानमंत्री ने इसके साथ ही आंध्र प्रदेश की आम जनता को भी शुभकामनाएं दी हैं। प्रधानमंत्री ने कहा, ‘तेलंगाना के लोगों को उनके राज्‍य के स्‍थापना दिवस पर बधाई। इस राज्य के लोग विविध क्षेत्रों में उत्कृष्ट प्रदर्शन करते रहे हैं। यह राज्य भारत के विकास को नई गति देने में बहुमूल्य योगदान दे रहा है। मैं तेलंगाना के लोगों की प्रगति और समृद्धि की मंगल-कामना करता हूं। आंध्र प्रदेश के लोगों को शुभकामनाएं। कड़ी मेहनत और साहस इस राज्‍य की संस्कृति का पर्याय है। भारत के विकास में इस राज्य की भूमिका को विशेष अहमियत दी जाती है। इस राज्य के नागरिकों को उनके भविष्य के प्रयासों के लिए शुभकामनाएं।’
ब्रिटेन के पूर्व प्रधानमंत्री माननीय डेविड कैमरन ने प्रधानमंत्री से मुलाकात की

ब्रिटेन के पूर्व प्रधानमंत्री माननीय डेविड कैमरन ने प्रधानमंत्री श्री नरेंद्र मोदी से आज मुलाकात की। प्रधामंत्री मोदी 05 नवंबर 2015 की अपनी सफल ब्रिटेन यात्रा को याद करते हुए ब्रिटेन का प्रधानमंत्री रहने के दौरान श्री कैमरन को भारत-ब्रिटेन संबंधों को मजबूत बनाने में व्यक्तिगत रूप से सहयोग करने के लिए धन्यवाद दिया। दोनों नेताओं ने समान हित वाले क्षेत्रीय एवं वैश्विक मुद्दों पर चर्चा की।
प्रधानमंत्री 8 नवंबर को श्री संत ज्ञानेश्वर महाराज पालखी मार्ग और श्री संत तुकाराम महाराज पालखी मार्ग के प्रमुख खंडों को चार लेन का बनाने के कार्य की आधारशिला रखेंगे

इन राष्ट्रीय राजमार्गों के दोनों ओर ‘पालखी’ के लिए समर्पित पैदल मार्ग का निर्माण किया जाएगा प्रधानमंत्री पंढरपुर तक आवागमन को बेहतर बनाने के उद्देश्य से कई सड़क परियोजनाएं राष्ट्र को समर्पित करेंगे भक्तों के पंढरपुर आवागमन को सुविधाजनक बनाने के प्रयास के तहत,प्रधानमंत्री श्री नरेन्द्र मोदी 8 नवंबर, 2021 को दोपहर 3:30 बजे वीडियो कॉन्फ्रेंसिंग के जरिए श्री संत ज्ञानेश्वर महाराज पालखी मार्ग (एनएच-965) के पांच खंडों और श्री संत तुकाराम महाराज पालखी मार्ग (एनएच-965जी) के तीन खंडों को चार लेन का बनाने के कार्य की आधारशिला रखेंगे। इन राष्ट्रीय राजमार्गों के दोनों ओर ‘पालखी’ के लिए समर्पित पैदल मार्ग का निर्माण किया जाएगा, जिससे भक्तों को परेशानी मुक्त और सुरक्षित मार्ग उपलब्ध होगा। संत ज्ञानेश्वर महाराज पालखी मार्ग के दिवेघाट से लेकर मोहोल तक के लगभग 221 किलोमीटर लंबे खंड और संत तुकाराम महाराज पालखी मार्ग के पतस से लेकर टोंदले-बोंदले तक के लगभग 130 किलोमीटर लंबे खंड को चार लेन का बनाया जायेगा। चार लेन वाले इन खंडों के दोनों ओर ‘पालखी’ के लिए समर्पित पैदल मार्ग बनाए जायेंगे। इन चार लेन और समर्पित पैदल मार्गों की अनुमानित लागत क्रमशः 6690 करोड़ रुपये और लगभग 4400 करोड़ रुपये से अधिक होगी। इस कार्यक्रम के दौरान, प्रधानमंत्री पंढरपुर तक आवागमन को बेहतर बनाने के उद्देश्य से विभिन्न राष्ट्रीय राजमार्गों पर 223 किलोमीटर से अधिक लंबी पूर्ण निर्मित एवं उन्नत सड़क परियोजनाएं भी राष्ट्र को समर्पित करेंगे। इन सड़क परियोजनाओं की अनुमानित लागत 1180 करोड़ रुपये से अधिक है। इन परियोजनाओं में म्हसवड-पिलीव-पंढरपुर (एनएच 548ई), कुर्दुवाड़ी-पंढरपुर (एनएच 965सी), पंढरपुर-संगोला (एनएच 965सी), एनएच 561ए का तेम्भुरनी-पंढरपुर खंड और एनएच 561ए के पंढरपुर-मंगलवेढा-उमाडी खंड शामिल हैं। इस अवसर पर केन्द्रीय सड़क परिवहन एवं राजमार्ग मंत्री और महाराष्ट्र के मुख्यमंत्री भी मौजूद रहेंगे।
कैबिनेट ने युवा मामलों के क्षेत्र में सहयोग पर भारत और मोजाम्बिक के बीच समझौता ज्ञापन की जानकारी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने युवा मामलों के क्षेत्र में सहयोग पर भारत और मोजाम्बिक के बीच समझौता ज्ञापन की जानकारी दी। इस संबंध में भारतीय प्रधानमंत्री के मोजांबिक दौरे के दरम्यान सात जुलाई 2016 को हस्ताक्षर किए गए थे। इस समझौता ज्ञापन से दोनों देशों में खेलों को बढ़ावा देने में मदद मिलेगी। साथ ही युवाओं के बीच मैत्रीपूर्ण संबंधों को विकसित करने, विचारों, मूल्यों और संस्कृति के आदान-प्रदान को बढ़ावा मिलेगा। इससे युवाओं के बीच अंतरराष्ट्रीय परिप्रेक्ष्य के विकास और युवा मामलों और खेल के क्षेत्र में अपने ज्ञान और विशेषज्ञता का विस्तार करने में भी मदद मिलेगी।